עמנואל בן סבו

**עמנואל בן סבו** (נולד ב-15 בנובמבר 1964) הוא סופר, פובליציסט, איש חינוך ועיתונאי ישראלי.

## קורות חייו
עמנואל בן סבו נולד בישראל, ב-1964. אביו יליד במחוז טנג'יר-תטואן שבצפון מרוקו ואמו ילידת מקנס שבצפון מרוקו. גדל בבית שאן, בה למד בבית ספר ממלכתי דתי. מגיל 12 למד שש שנים בישיבת בני עקיבא תקוות יעקב במושב שדה יעקב שבעמק יזרעאל. בשנת 1982, בהיותו תלמיד בכיתה י"ב, הוציא את ספר שיריו הראשון "ברעום התותח" שהוקדש לחלל צה"ל תושב בית שאן שנפל במלחמת לבנון הראשונה שנערכה באותה שנה.

מהישיבה התיכונית המשיך לישיבת ההסדר "ברכת משה" במעלה אדומים. בתקופת לימודיו בישיבת ההסדר, בשנת 1987, פרסם תחת שם העט "חמיס טוטנג'י" שירים במוספי הספרות של העיתונים "ידיעות אחרונות", "מעריב", ו"כותרת ראשית". התגייס במסגרת ההסדר לחטיבת גבעתי, ובמקביל למד הוראה בסמינר למורים בירושלים.

מאז שנת 1992 הוא משמש כסגן מנהל בפנימייה הטיפולית "אמונה" בעפולה. הוא עורך ראשי של מקומונים בצפון הארץ וחבר באגודת הסופרים העברים במדינת ישראל. בחודש מאי 2015 נתמנה עמנואל בן סבו לכהן כיושב ראש סניף גליל והעמקים של אגודת הסופרים העברים, ובחודש יולי התקבל כחבר ב"סומליון" - אגודת סופרים ומשוררים לילדים ולנוער המונה למעלה ממאה וחמישים סופרים ומשוררים לילדים ולנוער בישראל.

[ממוזער|250px|שמאל|[גבריאל נדאף, עמנואל בן סבו ואיילת שקד בטקס הענקת תעודת יקיר העדה הארמית-נוצרית בישראל לעמנואל בן סבו]]
לצד עבודתו העיתונאית והספרותית שימש במשך שלוש שנים מנהל בפועל של הפורום הארצי של מרכזי פנימיות טיפוליות-שיקומיות.

הופיע בבתי ספר בכל רחבי הארץ מטעם משרד החינוך כ"סופר אורח". בנוסף לכך לימד כתיבה יוצרת ועיתונאות בבית הספר לנוער שוחר דעת בבית שאן. הוא העביר קורס בצה"ל להתמודדות עם נוער שוליים.

עמנואל בן סבו היה הראשון שפרסם את דבר קיומו בישראל של פורום העדה הארמית-נוצרית בראשותו של האב גבריאל נדאף, שנוסד כאשר שר הפנים גדעון סער הכיר בעדה הארמית-נוצרית בישראל כלאום רשמי במרשם האוכלוסין. עמנואל בן סבו הרחיב לתאר בעיתונו את פעילותם של האב נדאף ושל הפורום שקרא לגיוס צעירי העדה הנוצרית לצה"ל. בדצמבר 2017 העניק לו הפורום את תואר יקיר העדה, בטקס שנערך בנוכחות שרת המשפטים איילת שקד.

בשנת 2019 ייסד, עם שני שותפים, את אתר החדשות "האשתאגניוז".

בשנת 2021 ייסד את הוצאת הספרים "עכשיו אפשר", המפרסמת את ספריו וספרים של מחברים אחרים, בהם ספרו של עודד אלון, "חיות וחוויות".

בשנת 2022 יזם את "מצעד אל החיים", שבו יצעדו ישראלים אל בתיהם של שורדי השואה, וישמעו את סיפורם מכלי ראשון.

בפברואר 2024 הוענק לו "אות יוסף באו".

ביולי 2024 יצא לאור הכרך הראשון בסדרה "הותר לפרסום - יומן מלחמה, חרבות ברזל", המתארת את האופן שבו עברה משפחתו את המלחמה, ובהמשך יצאו לאור שלושה כרכים נוספים בסדרה זו.

נשוי לרינה בן סבו. תושב עפולה. הוא פעיל בעירו לאיסוף תרופות מטעם עמותת חברים לרפואה.

## יצירתו
[250px|ממוזער|שמאל|בטקס הענקת "אות התקומה": עמנואל בן סבו ( משמאל), האחיות צלילה ו[הדסה באו ויצחק גנוז]]
מאז שנת 1982 פרסם עמנואל בן סבו עשרות ספרים למבוגרים ולילדים, חלקם ספרים בפרוזה וחלקם ספרי שירה. שיריו תורגמו לשפה הערבית והופיעו בכתבי עת ספרותיים ובמוספי הספרות של העיתונים העבריים.

בשנת 2017 ראו אור שני ספרי ילדים חדשים פרי עטו של עמנואל בן סבו, "גרגורי פועל הבניין משלים מניין" ו"חולצה לבנה להכניס זה מכעיס" בספר הראשון מסופר סיפורו של פועל זר בשם גרגורי שהשתלב במניין של בית כנסת. בספר השני מתואר הווי של מסורת.

### מספריו
#### שירה
***ברעום התותח**, הוצאת מודן, 1982.
* **דעיכת המאור**, הוצאת מודן, 1982
* **זמר נוגה**, הוצאת מודן, 1983
* **לו יישאר קברי פתוח לעד**, גל און, 1984
* **אתמולים**, גל און, 1985
* **אצבעות על קצות הציפורניים**, הוצאת ירון גולן, 1986
* **אני הרוח בבוא הגעגוע**, מיטב ארגמן, 2020

#### סיפורת
* **בובות לא קוברים**, גל און 1989
* **צעדים אפורים**, הוצאת ירון גולן, 1990
* **צריחות**, הוצאת ירון גולן, 1991
* **מסכות**, הוצאת ירון גולן, 1992
#### תיעוד
* **אבק בדרך**, הוצאת מודן, 1987
* **ברחובות האתמול**, הוצאת מודן 1988.
* **פתקים של תקווה**, הוצאת "עכשיו אפשר", 2021.
* **איש בלי קירות**, הוצאת "עכשיו אפשר", 2021.
* **ערבי בשביל ישראל**, הוצאת "עכשיו אפשר", 2021. סיפור חייו של נאיל זועבי.

#### ספרי ילדים (רשימה חלקית)
***תרופת הפלאים**, הוצאת אופק 1994.
***אבא שלי עיתונאי**, הוצאת אופק 1997.
***נריה האביר**, הוצאת יהודה הפקות 2009.
***גרגורי פועל הבניין משלים מנין**, הוצאה עצמית 2017.
***חולצה לבנה להכניס זה מכעיס**, הוצאה עצמית 2017.
***אריות על הגבעה**, הוצאת מיטב-ארגמן, 2019. ספר ילדים המספר את סיפורם של שלושת הצנחנים מתצלום הצנחנים בכותל המערבי.
* **אחי** ו**סוכריות החיים**, שני ספרי ילדים בנושא השואה.
***הקבצן הקטן מדאראבאן**, הוצאת מיטב-ארגמן, 2019. ספר ילדים המספר את סיפורה של שואת יהודי רומניה בגטו דורוהוי.
***בר המצווה של מוישל'ה**, הוצאת מיטב-ארגמן, 2020. סיפור הבר מצווה של משה פורת, כיום חבר קיבוץ שלוחות, בעת שהסתתר במרתף בהונגריה בזמן השואה.
***כח העננים**, הוצאת "עכשיו אפשר", 2021. סיפורו של נער יתום שעלה מאתיופיה.
***ילדותי הנעדרת**, הוצאת "עכשיו אפשר", 2021. סיפור ילדותה של מרים שליסר בתקופת השואה.
* **פפושה**, הוצאת "עכשיו אפשר", 2021. ספר ילדים בהשראת קורות חייה של מרים שליסר בימי השואה.
***אנדור**, הוצאת "עכשיו אפשר", 2021. סיפור חייו של ניצול השואה אהרון וייס.
* **הכותל של בנימין**, הוצאת "עכשיו אפשר", 2022. סיפור חייו של ניצול השואה בנימין ורצברגר, שהפך למנקה הכותל המערבי.
* **על שפת התעלה**, 2023. סיפור גבורתו של החייל נתן אלבז.

## הוקרה

עמנואל בן סבו זכה בפרס רחל לשירה, פרס שופמן לספרות מקורית ופרס קרן עמו"ס (עידוד מלומדים וסופרים) שהוענק מידי נשיא המדינה עזר ויצמן. בשנת תשס"ט 2009 הוענק לו אות "כתר רווחה חברתית וחינוך" של ארגון הנשים "אמונה".

ב-14 בנובמבר 2015 הוענק לו "אות קסת הזהב" של אגודת הסופרים, אות הוקרה ליצירה הספרותית והנגשתה לילדי ישראל.

לרגל יום העצמאות ה-71 הוענק לו "אות התקומה" בטקס שנערך במוזיאון חצר היישוב הישן בירושלים.

## קישורים חיצוניים

* 
* 
* 
* עמנואל בן־סבו, באתר "אוצר הספרות העברית"
* הוצאת הספרים של עמנואל בן־סבו - הוצאת "עכשיו אפשר"
* 
* ראובן שבת, דור המסכים לא נטש את הספרים - עם עמנואל בן סבו, באתר "בכיוון הרוח"
**על ספריו**:
* 
* 
* 
* 
* ליאת שוקרון, ילדים של החיים, שבתון קדושים 920, 4 במאי 2019
* 
* עירית אמינוף, ד"ר עירית אמינוף, אשר כל ארבע המשפחות של הוריה מצד האם ומצד האב, נכחדו בשואה: "הסיפורים האישיים הם התרופה לשכחת השואה", באתר "מקומונט אשדוד", 29 במרץ 2021
* 

## הערות שוליים

קטגוריה:סופרי ילדים ונוער ישראלים
קטגוריה:סופרים ישראלים
קטגוריה:אנשי חינוך ישראלים
קטגוריה:עיתונאים ישראלים
קטגוריה:בוגרי ישיבת בני עקיבא תקוות יעקב
קטגוריה:בוגרי ישיבת ברכת משה
קטגוריה:עפולה: אישים
קטגוריה:ישראלים שנולדו ב-1964